Diari Oficial de la Generalitat Valenciana


Sumari del DOGV 7255, del 15-04-2014 (2014/3332)

RESOLUCIÓ d'1 d'abril de 2014, del president de l'Institut Valencià de Competitivitat Empresarial (IVACE), per la qual es convoquen les beques Talent 2014 per a titulats universitaris en matèries relacionades amb la internacionalització de les empreses.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7255

Data del DOGV
:   15-04-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/3332


Data del document
:   01-04-2014

Organisme emissor
:   Institut Valencià de Competitivitat Empresarial

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ d'1 d'abril de 2014, del president de l'Institut Valencià de Competitivitat Empresarial (IVACE), per la qual es convoquen les beques Talent 2014 per a titulats universitaris en matèries relacionades amb la internacionalització de les empreses. [2014/3332]  
Entre les funcions atribuïdes a l'Institut Valencià de Competitivitat Empresarial, IVACE, està establir, gestionar i tramitar línies d'ajuda i incentius dirigits a la creació, modernització i internacionalització de les empreses valencianes, així com promoure la formació en diversos aspectes d'interés per a les empreses, entre els quals està el relatiu al de la seua internacionalització. Per a això l'Institut disposa de diverses ferramentes entre les qual hi ha la convocatòria de beques per a la formació i especialització professional de jóvens titulats.  
  
D'acord amb el que s'ha exposat anteriorment i a fi de contribuir en els distints aspectes que afecten el procés d'internacionalització de les empreses, l'Institut Valencià de Competitivitat Empresarial, IVACE, convoca les beques Talent 2014, cofinançades pel Fons Social Europeu en el marc del Programa Operatiu FSE de la Comunitat Valenciana 2007 2013 de conformitat amb epígraf «Aplicació de mesures actives i preventives en el mercat laboral» (eix 2, tema prioritari 66).  
La informació detallada relativa als programes operatius FSE de la Comunitat Valenciana 2007-2013 es pot trobar en les pàgines web següents: ?http:www.gva.es/c\_onomia/web/hacienda/organos/dge/Progr\_Op\_FSE\_2007-2013. pdf-  
En virtut d'això, fent ús de les facultats que em conferix l'article 4 del Decret 4/2013, de 4 de gener, del Consell, pel qual s'aprova el Reglament d'Organització i Funcionament de l'Institut Valencià de Competitivitat Empresarial, IVACE, i d'acord amb el que preveu la Llei 38/2003, de 17 de novembre, General de Subvencions esta Presidència ha resolt la convocatòria de les beques Talent 2014 en els termes següents:  
  
Article 1. Objecte  
L'Institut Valencià de Competitivitat Empresarial (IVACE) convoca les beques Talent 2014 l'objectiu de les quals és la formació i l'especialització professional dels jóvens de la Comunitat Valenciana, així com la realització de pràctiques sobre els distints aspectes que afecten el procés d'internacionalització de les empreses de la nostra Comunitat. Comunitat.  
Les beques Talent 2014 perseguixen la millora del capital humà per mitjà de la formació i especialització professional en internacionalització de conformitat amb l'eix, el tema i l'actuació del PO FSE CV 2007-2013:  
- Eix prioritari 2: fomentar l'ocupabilitat, la inclusió social i la igualtat entre homes i dones, tema prioritari 66: aplicació de mesures actives i preventives en el mercat laboral. Incrementar la participació en el mercat de treball i la integració social de persones desocupades en generalment i prioritàriament jóvens.  
  
Article 2. Programa  
La finalitat d'estes beques és la formació i especialització professional en internacionalització dels jóvens de la Comunitat Valenciana en els dos vessants, l'exportació i l'atracció d'inversió estrangera. Per a això s'elaborarà per part de l'IVACE, en consens amb l'entitat de destinació corresponent, un programa formatiu amb una duració màxima de dotze (12) mesos consistent en la realització de pràctiques en comerç exterior que es desenrotllarà en:  
A) Oficina de l'IVACE a València.  
El programa de formació dirigit al becari que es desenrotllarà en l'Oficina d'IVACE a València versarà sobre les matèries següents:  
  
- Base exportadora de la Comunitat Valenciana: coneixement i identificació de les empreses i sectors que la constituïxen.  
- Activitats de promoció: convocatòries, organització de missions comercials, missions inverses, preparació d'agendes de treball.  
- Projectes oferits per organismes multilaterals: coneixement de les bases de dades dels diversos organismes, busca de licitacions internacionals, preparació de manifestacions d'interés, prequalificacions i ofertes tecnicofinanceres.  
- Projectes de cooperació d'organismes regionals i programes de cooperació europea.  
- Gestió de servicis a empreses: servicis d'informació, d'assessorament, de promoció, programes de suport a la internacionalització.  
  
- Preparació d'estudis i notes sobre els factors que afecten l'establiment d'empreses a la Comunitat Valenciana, així com sobre la implantació d'empreses de la Comunitat Valenciana a l'exterior.  
  
- Projectes i oportunitats d'inversió i implantació internacional: estudi de consultes, seguiment dels projectes, busca d'informació sobre finançament per a projectes d'implantació, recopilació i estudi de la normativa vigent i diverses estructures jurídiques dels països objecte de la implantació.  
- Projectes i oportunitats d'atracció d'inversió estrangera a la Comunitat Valenciana.  
B) Delegacions d'IVACE a l'exterior.  
El programa formatiu dels becaris en les delegacions d'IVACE a l'exterior se centrarà especialment a conéixer el mercat del país de destinació, donar suport a la prestació de servicis individuals a empreses en eixe mercat, i desenrotllar activitats de promoció en este.  
  
En el supòsit d'haver-hi qualsevol tipus de problemàtica en la tramitació de la documentació necessària per al desplaçament i la incorporació del becari al país de destinació, este començarà la seua labor formativa en les oficines centrals d'IVACE fins a la seua efectiva incorporació a la destinació assignat o qualsevol altre que s'estime convenient.  
C) Associacions, instituts tecnològics, entitats o organismes sectorials de la Comunitat Valenciana:  
El programa formatiu dels becaris en les associacions, instituts tecnològics, entitats o organismes sectorials de la Comunitat Valenciana consistix en la realització de pràctiques que tindran com a objectiu l'especialització màxima del becari en el sector assignat i que consistirà a desenrotllar qualsevol actuació relativa a l'àrea d'internacionalització, com ara:  
- Assistència a fires  
- Assistència a seminaris i conferències  
- Elaboració d'informes  
- Elaboració d'estudis de mercat  
- Realització d'accions comercials, activitats de promoció, etc.  
D) Empreses de la Comunitat Valenciana i organismes de promoció de la internacionalització.  
El programa formatiu dels becaris es desenrotllarà en empreses de Comunitat Valenciana que tenen filials i/o projectes d'implantació en l'exterior o bé en aquells organismes entre els objectius dels quals està la internacionalització de les empreses (institucions oficials, organismes multilaterals, bancs multilaterals de desenrotllament, cambres de comerç?).  
S'executarà un pla de formació consensuat entre l'IVACE i l'empresa o organisme de destinació, basat en l'aprenentatge, en el qual un tutor designat per l'empresa o organisme de destinació realitzarà el seguiment i avaluació del becari i executarà; per tant, i en consens amb l'IVACE, la destinació exterior podrà modificar-se en benefici dels objectius de formació perseguits.  
Simultàniament, la formació pràctica es complementarà amb una formació teòrica consistent en la realització d'un Curs Superior d'Internacionalització de l'Empresa Valenciana, modalitat en línia, d'un màxim de 260 hores de duració.  
L'objectiu d'este curs és proporcionar al becari una visió global de l'activitat empresarial internacional, i de l'entorn institucional involucrat en la promoció exterior i internacionalització de les empreses de la Comunitat Valenciana. Durant la realització del curs, l'alumnat es formarà, almenys, en les matèries següents:  
- Mòdul de Fonaments Econòmics  
- Mòdul de Màrqueting Internacional  
- Mòdul de Finances Internacionals  
- Mòdul de Logística  
- Mòdul de Dret Internacional  
- Mòdul de Sensibilització Ambiental  
- Mòdul d'Igualtat d'Oportunitats  
Serà requisit indispensable per a obtindre el certificat d'aprofitament d'esta beca la superació amb èxit del Curs Superior d'Internacionalització de l'Empresa Valenciana.  
No hauran de realitzar este curs aquells aspirants que acrediten haver realitzat i superat amb èxit un màster en Gestió de Comerç Internacional, Curs Superior d'Internacionalització de l'Empresa o bé haja superat la part teòrica d'un màster d'Internacionalització de més de 260 h.  
  
Article 3. Marc normatiu i règim de competència  
A més del que establix esta resolució, seran aplicables la Llei 38/2003, de 17 de novembre, General de Subvencions, i la normativa que la desplega, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el seu incompliment podrà donar lloc a la revocació de la beca per part de l'IVACE.  
Igualment, seran aplicables el Reglament CE número 1083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, el Fons de Cohesió, el Reglament CE número 1828/2006, que fixa les seues normes de desplegament i la resta de normativa sobre fons estructurals i l'Orde TIN/2965/2008, de 14 d'octubre, per la qual es determinen els gastos subvencionables pel FSE per al període 2007-2013.  
En virtut del que establixen els articles 3.4 i 7.4 del Decret 147/2007, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les Beques Talent 2014 no estan subjectes a l'obligació de notificació a la Comissió Europea per no tindre tots els requisits de l'article 107.1 del Tractat de Funcionament de la Unió Europea, concretament, per no suposar un benefici per a una empresa ni afectar els intercanvis comercials entre estats membres.  
  
Article 4. Duració del programa de beques  
La duració de la beca, sempre que hi haja crèdit adequat i suficient per a cada un dels exercicis pressupostaris, s'estendrà, com a màxim, fins a dotze (12) mesos, després de l'acceptació prèvia de la beca per part del becari a través del corresponent document.  
  
Article 5. Dotació econòmica  
Per als fins formatius anteriorment descrits cada beca estarà dotada amb una quantia econòmica bàsica per import de dotze mil vint euros (12.020,00 ?) bruts anuals, i s'aplicaran les corresponents retencions d'acord amb la normativa vigent, més un import addicional com a complement de destinació, si és procedent, que variarà en funció de la destinació de la beca assignada segons l'annex 1 adjunt. Esta dotació té el caràcter d'anual per la qual cosa serà percebuda pel becari mensualment de forma proporcional als dies de formació efectivament computats.  
  
La dotació mencionada anteriorment, així com tots els gastos relacionats amb la beca, estan cofinançats al 80 % a càrrec del Fons Social Europeu, a través de l'eix 2. Tema Prioritari 66, actuació «beques d'internacionalització de jóvens desocupats» del Programa Operatiu FSE de la Comunitat Valenciana 2007-2013, a càrrec de la línia pressupostària T8029000 de l'exercici 2014 per un import total de 500.000,00 ?. Atés que el desenrotllament de la beca tindrà lloc durant els exercicis 2014 i 2015, el pressupost corresponent al segon serà, amb caràcter estimatiu, de 200.000,00 - procedent de la part no executada de l'exercici 2014, i estarà condicionat a la seua publicació en el DOCV.  
  
Els gastos derivats del desenrotllament de les beques Talent 2014 seran d'acord amb les normes d'elegibilitat basant-se en l'Orde TIN/2965/2008, de 14 d'octubre, per la qual es determinen els gastos subvencionables pel Fons Social Europeu durant el període de programació de 2007-2013 i ordes TIN/788/2009, de 25 de març, i ESS/1337/2013, de 3 de juliol, per les quals es modifica l'Orde TIN/2965/2008.  
La dotació de la beca comprén, si correspon:  
- Bitllet d'anada i tornada a la destinació corresponent.  
- Import addicional si és procedent, que variarà en funció de la destinació de la beca (complement de destinació). El càlcul del complement de destinació s'establirà basant-se en uns criteris objectius establits per l'IVACE relatius al cost de la vida i les característiques pròpies del lloc de destinació.  
- Assegurança d'accident i malaltia per als becaris desplaçats a l'exterior.  
- Gastos de desplaçament en destinació ocasionats pel mateix desenrotllament de la beca i autoritzats prèviament per l'IVACE.  
- Gastos relatius a cursos d'idiomes en destinació, entre els quals s'inclouen, entre altres, el portugués, l'alemany, el romanés, el rus, el polonés, el txec, l'àrab, el xinés, el japonés i l'hindi, fins a un màxim d'un cinquanta per cent (50 %) del total de l'import del curs i autoritzats prèviament per l'IVACE.  
- Gastos extraordinaris degudament motivats ocasionats pel mateix desenrotllament de la beca, autoritzats i aprovats prèviament per l'IVACE.  
- Préstec d'ordenador portàtil (propietat de l'IVACE), quan les necessitats del lloc de destinació així ho requerisquen.  
- Per als becaris desplaçats a l'estranger està prevista la possibilitat d'avançar fins a un màxim del vint-i-cinc per cent (25 %) de l'import total corresponent al complement de destinació.  
L'IVACE es farà càrrec, amb l'autorització prèvia i justificació per part del becari dels gastos de desplaçament ocasionats per l'assistència a cursos de formació organitzats per este, sempre que açò supose un desplaçament del lloc de residència habitual (el que figure en el certificat d'empadronament) de més de 75 km i fins a un màxim de 300 - mensuals, i es calcularà el quilòmetre a 0,19 en virtut de l'article 17.1 d) la Llei de l'IRPF i 9 de Reglament de l'Impost. El còmput d'esta quantitat es calcularà en funció de les hores de formació efectivament realitzades.  
  
L'ajuda esmentada s'abonarà una vegada finalitzat el curs i serà imprescindible acreditar el desplaçament i haver assistit, com a mínim, al 85 % del contingut del curs.  
  
Article 6. Liquidació i pagament  
La dotació de la beca s'abonarà directament per l'IVACE al becari i es fraccionarà mensualment, en un màxim de dotze (12) mensualitats.   
  
La part corresponent a l'última aportació econòmica es farà efectiva després de la finalització satisfactòria d'esta i l'entrega i aprovació per part de l'IVACE dels informes trimestrals i memòria final que elaborarà el becari.  
  
Article 7. Nombre de places i procediment de concessió  
El nombre de beques convocades per a la realització del programa de beques Talent 2014 és, com a màxim, de 30, i es procedix a l'adjudicació en règim de concurrència competitiva d'acord amb el que establix esta resolució.  
  
Article 8. Beneficiaris. Requisits  
Podran ser beneficiaris de les beques Talent 2014 les persones físiques que tinguen els requisits següents:  
a) Ser ciutadà de la Unió Europea i resident a la Comunitat Valenciana, almenys, dotze (12) mesos abans de la data de publicació de la convocatòria en el DOCV.  
b) Ser menor de 30 anys en la data de publicació de la convocatòria en el DOCV.  
c) Estar en possessió d'una titulació universitària de grau superior. En el supòsit de titulació obtinguda en qualsevol país diferent d'Espanya, esta titulació haurà d'anar acompanyada de l'homologació pel Ministeri d'Educació espanyol (o per alguna universitat pública espanyola) corresponent al nivell exigit en la present convocatòria; o bé estar en possessió d'un títol de grau, i haver acreditat un mínim de 4 anys d'estudis universitaris.  
d) Anglés parlat i escrit; així com castellà en el cas d'aquells aspirants que no posseïsquen la nacionalitat espanyola.  
e) No haver sigut beneficiari de cap altra beca de semblants característiques (concedides per administracions, cambres de comerç, altres organismes de promoció comercial, etc.) amb independència de la procedència del seu finançament.  
f) Estar en situació de desocupació i no ser perceptors de prestacions per este motiu, en el moment de presentació de la sol·licitud de la beca.  
g) No estar afectat per cap limitació incompatible amb el desenrotllament funcional o geogràfic de la beca.  
h) No tindre antecedents penals o estar sotmés en alguna causa penal que impedisquen el desenrotllament funcional o geogràfic de la beca.  
i) Estar al corrent en les obligacions fiscals i amb la Seguretat Social  
J) No incórrer en cap de les causes d'inhabilitació previstes en l'article 13.2 de la Llei 38/2003, de 17 de novembre, General de Subvencions.  
Es valorarà:  
1. Titulacions preferents: Dret, Econòmiques, Administració i Direcció d'Empreses, Ciències Polítiques i de l'Administració, Graduat Superior en Comerç Internacional, Enginyeria Superior, i Investigació i Tècniques de Mercat (sempre que provinga del primer cicle de Dret, ADE, Economia o qualsevol Enginyeria Superior).  
2. Haver realitzat un curs d'especialització o màster en Comerç Exterior, així com altres cursos d'especialització relacionats amb la temàtica de les beques.  
3. Haver realitzat un curs d'especialització o màster, així com altres cursos d'especialització no relacionats amb la temàtica de les beques.  
  
4. Coneixement d'altres idiomes.  
5. Coneixements de valencià.  
6. Experiència professional en internacionalització.  
7. Experiència professional no relacionada amb la temàtica de les beques.  
8. Haver participat en programes d'intercanvi com ara Erasmus, Leonardo Da Vinci, Fundesem Business school; carreres de doble titulació GEDE, GEE o bé haver desenrotllat pràctiques en empreses estrangeres en el marc de la carrera universitària. L'acreditació de la participació en els programes d'intercanvi serà per mitjà del certificat per part del departament corresponent de la universitat espanyola.  
9. Altres mèrits: coneixements d'informàtica (programes i nivell), publicacions i ponències (còpies de les publicacions i/o ponències).  
  
Article 9. Termini i formalització de sol·licituds  
9.1. L'imprés de sol·licitud a omplir pels candidats estarà disponible en la pàgina web de l'IVACE a partir de l'endemà de la publicació en el DOCV de la present convocatòria. La presentació de l'imprés de sol·licitud, així com la documentació sol·licitada en l'IVACE podrà realitzar-se per qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si s'optara per mitjà de l'enviament per correu, la persona interessada haurà d'acreditar, amb el resguard corresponent, la data d'imposició de l'enviament i comunicar-ho en el mateix dia al departament de formació de l'IVACE, correu electrònic: ynwnumtdlmexyrokfc.xtjus@kmj.bk, la remissió de la sol·licitud.  
El termini de presentació de sol·licituds finalitzarà el 30 d'abril de 2014 a les 14.00 hores.  
9.2. Documentació a aportar:  
- Imprés de sol·licitud degudament omplit i firmat, acompanyat d'una fotografia de grandària carnet amb el nom al dors.  
- Fotocòpia del DNI en vigor. Els nacionals d'un estat membre de la Unió Europea presentaran la documentació equivalent.  
- Certificat d'empadronament a la Comunitat Valenciana (document original), on s'especifique la data d'alta en la localitat corresponent, almenys, des de dotze (12) mesos abans de la data de publicació de la convocatòria en el DOCV.  
- Fotocòpia simple que acredite l'obtenció de titulació universitària de grau superior a què es referix l'apartat c de l'article 8 de la present resolució o, a falta d'això, fotocòpia simple del resguard de la sol·licitud d'este.  
- Fotocòpia simple de l'expedient acadèmic en què figuren les qualificacions obtingudes, data d'obtenció d'estes i nombre de convocatòries.  
- Currículum redactat pel sol·licitant.  
- Documentació acreditativa de trobar-se en situació de desocupació i certificat de situació expedit pel Ministeri d'Ocupació i Seguretat Social en relació amb la incompatibilitat consistent en no ser perceptor de prestacions per desocupació en el moment de presentació de la sol·licitud de la beca.  
- Qualsevol altra documentació que acredite els mèrits de la persona interessada. En el cas de l'experiència professional, cal aportar el certificat de vida laboral o contractes amb l'empresa on es detalle el lloc. En el cas dels cursos de formació, cal aportar la fotocòpia simple dels títols o diplomes en què s'acredite el nombre d'hores de què consten estos. La falta d'acreditació a través del corresponent diploma o certificat de qualsevol mèrit ressenyat en la sol·licitud suposarà la no valoració d'este mèrit.  
S'exigirà la traducció al castellà o al valencià dels documents anteriors entregats en idiomes diferents del castellà o del valencià.  
9.3. Esmena.  
Si la sol·licitud aportada fora incompleta o presentara errors esmenables es requerirà la persona interessada perquè en el termini de 10 dies hàbils esmene la falta o adjunte els documents preceptius, amb advertència que si no ho fera se'l considerarà que desistix de la seua sol·licitud. Una vegada transcorregut eixe termini, després de l'avaluació i admissió de les sol·licituds, es publicarà la llista de candidats admesos convocats i candidates admeses convocades a realitzar les proves de selecció corresponents. Esta llista estarà disponible en la pàgina web de l'IVACE: ?http://internacional.ivace.es/home.html?.  
9.4. Seran excloses del procés d'avaluació:  
- Les sol·licituds presentades fora del termini fixat.  
- Les sol·licituds d'aquells candidats que havent sigut beneficiaris d'alguna de les beques d'internacionalització de l'extint IVEX hagueren renunciat a estes amb anterioritat al seu acabament.  
  
- Aquells candidats que no tinguen els requisits assenyalats en esta resolució i que no continguen tota la documentació sol·licitada en l'acabament del termini de presentació d'esta.  
- Aquelles sol·licituds de les quals es desprenga l'existència de maniobra fraudulenta o mala fe amb l'objecte de ser beneficiari d'una de les beques previstes en esta convocatòria.  
9.5. Les dades personals dels sol·licitants, arreplegades en el transcurs del procediment, seran incloses en un fitxer automatitzat, en els termes i les condicions exigibles per la normativa aplicable en matèria de protecció de dades de caràcter personal; amb la finalitat de valorar l'aptitud d'aquells en el procediment de concessió de les beques.  
  
Els sol·licitants podran exercitar els seus drets d'accés, rectificació i cancel·lació en l'adreça de correu postal de l'IVACE: IVACE, Ciutat Administrativa 9 d'octubre - Torre 2, c/ Castán Tobeñas, 77 (accés pel c/ 9 d'octubre). 46635 València.  
  
Article 10. Selecció de candidats  
10.1. Criteris d'avaluació  
  
1. MÈRITS ACADÈMICS  
1.1. TITULACIÓ ACADÈMICA PUNTS  
Titulacions preferents (Dret, Econòmiques, Administració i Direcció d'Empreses, Ciències Polítiques i de l'Administració, Màrqueting Internacional, Enginyeria Superior, Graduat Superior en Comerç Internacional, i Investigació i Tècniques de Mercat) 3,0  
Resta de titulacions de grau superior 1,5  
Altres titulacions universitàries de grau superior 1,0  
Nota: en este apartat la puntuació màxima serà de 4 punts  
1.2. FORMACIÓ COMPLEMENTÀRIA en matèria relacionada amb internacionalització PUNTS  
Per cada curs de 100 a 300 hores 0,5  
Per cada curs de més de 300 hores 1,0  
Nota: en este apartat es valorarà el curs que major puntuació   
atorgue al candidat  
1.3. FORMACIÓ COMPLEMENTÀRIA en matèria no relacionada amb internacionalització PUNTS  
Per cada curs de més de 300 hores 1,0  
1.4. PROGRAMES D'INTERCANVI INTERNACIONALS (Erasmus, Leonardo Da Vinci; GEDE, GEE o bé pràctiques desenrotllades a l'exterior en el marc de la carrera universitària) PUNTS  
De 3 a 6 mesos 0,5  
De 6 a 12 mesos 1,0  
Nota: en este apartat la puntuació màxima serà d'1 punt  
1.5. IDIOMA VALENCIÀ PUNTS  
Coneiximents Orals i Grau Elemental 0,2  
Grau Mitjà 0,3  
Grau Superior 0,5  
Nota: en este apartat la puntuació màxima serà de 0,5 punts  
2. MÈRITS PROFESSIONALS  
2.1. EXPERIÈNCIA PROFESSIONAL en internacionalització PUNTS  
De 6 a 12 mesos 1,0  
Més de 12 mesos 1,5  
Nota: en este apartat es valorarà l'experiència que major puntuació atorgue al candidat  
2.2. EXPERIÈNCIA PROFESSIONAL en matèria no relacionada amb internacionalització PUNTS  
Més de 12 mesos 0,5  
3. ALTRES MÈRITS  
Coneixements informàtics, publicacions i ponències 0,5  
  
  
  
En cap cas els mèrits puntuaran més de deu (10) punts.  
10.2. Proves de selecció  
- Prova obligatòria d'anglés oral (eliminatòria).  
- Prova obligatòria d'anglés escrit (eliminatòria).  
- Prova d'un segon idioma estranger (opcional).  
- Test psicotècnic (no eliminatori).  
- Entrevista personal: els candidats que hagen aprovat les proves d'anglés oral i escrit seran convocats a través de la pàgina web de l'IVACE a una entrevista personal que durà a terme la Comissió d'Avaluació, l'objecte de la qual és analitzar l'adequació dels candidats al perfil requerit per les beques (eliminatòria).  
Cada una de les proves es puntuarà de 0 a 10 i hauran de superar-se amb una nota mínima de 5 punts.  
El quadre següent establix un resum de les baremacions i el seu pes sobre l'avaluació final de les sol·licituds:  
  
  
VALORACIONS PUNTUACIONS PONDERACIÓ SOBRE LA NOTA FINAL  
MÈRITS ACADÈMICS MÀXIM 10 30 %  
MÈRITS PROFESSIONALS   
MÈRITS PERSONALS   
ALTRES MÈRITS   
IDIOMA ANGLÉS MÀXIM 10 30 %  
SEGON IDIOMA MÀXIM 10 10 %  
ENTREVISTA PERSONAL MÀXIM 10 30 %  
  
  
  
La relació d'aspirants que superen cada una de les proves eliminatòries es publicarà en la pàgina web de l'IVACE, ?http://internacional.ivace.es/home.html?. El resultat de les proves eliminatòries no es notificarà individualment als candidats. Aquells que no superen alguna de les proves eliminatòries exigides, no seran convocats a la prova següent.  
  
10.3. Calendari de proves  
El calendari de proves consistents en prova d'idioma anglés escrit, anglés oral, segon idioma opcional, test psicotècnic i entrevista personal, així com el lloc de realització i possibles modificacions a este, es publicarà, amb la suficient antelació, en la pàgina web de l'IVACE, ?http://internacional.ivace.es/home?. Així mateix, en este calendari es determinarà la data de publicació de la relació de beques concedides.  
  
10.4. Instrucció i avaluació de les sol·licituds  
L'òrgan instructor del procediment de concessió de les beques serà l'Àrea de Promoció Internacional de l'IVACE. L'òrgan instructor tindrà com a finalitat supervisar el desenrotllament de la convocatòria, revisar les sol·licituds per a determinar-ne la idoneïtat o proposar la seua desestimació, realitzar la primera valoració i la proposta de candidats al tribunal seleccionador.  
Les ajudes es concediran davall del règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats i s'establirà una prelació segons la puntuació obtinguda.  
La selecció dels becaris s'haurà de realitzar respectant les polítiques horitzontals en matèria d'igualtat d'oportunitats i atenent els principis de publicitat suficient i valoració equitativa dels candidats.  
  
L'òrgan instructor verificarà de cada sol·licitant el compliment dels requisits exigits en la convocatòria, i en cas d'estar d'acord amb esta procedirà a l'anàlisi de les sol·licituds i a l'aplicació dels criteris de selecció del Programa Operatiu FSE de la Comunitat Valenciana 2007-2013. Com a resultat de la seua actuació, l'òrgan instructor emetrà una preavaluació que serà elevada al tribunal seleccionador que es referix l'article següent.  
10.5. Tribunal seleccionador  
Després dels actes d'instrucció i l'aplicació dels criteris de valoració, la preavaluació resultant serà sotmesa al tribunal seleccionador. El tribunal seleccionador té com a competències supervisar el procés de selecció i la correcta aplicació dels criteris d'avaluació establits i elaborar la relació definitiva dels aspirants als quals s'adjudiquen les beques. Els beneficiaris de la beca seran inclosos en una relació de beneficiaris de Fons Estructurals en compliment de la normativa sobre publicitat d'estos fons.  
El tribunal seleccionador estarà integrat per:  
President: director general de l'IVACE, Joaquín Ríos Casanova.  
Vocals:  
Directora adjunta d'IVACE (Unitat IVACE Internacionalització).  
Tres representants de l'Àrea de Promoció Internacional de l'IVACE, assumint un d'ells la secretaria del tribunal, amb veu i vot.  
  
El tribunal podrà requerir l'assessorament d'especialistes en la matèria objecte de les proves del procés de selecció per a l'avaluació dels candidats.  
10.6. Adjudicació de les beques  
L'adjudicació de les beques serà facultat del president de l'IVACE, a la vista de l'expedient i a proposta del tribunal seleccionador.  
La relació de beques concedides, es publicarà en la pàgina web de l'IVACE, ?http://www.ivace.es?, així com en el Diari Oficial de la Comunitat Valenciana. Així mateix, es notificarà a les persones interessades les sol·licituds que han sigut desestimades.  
Els adjudicataris que volgueren renunciar a l'adjudicació de la beca estan obligats a comunicar per escrit a l'IVACE la renúncia, dins dels dos dies següents a la publicació de la relació de beques concedides en el Diari Oficial de la Comunitat Valenciana.  
Els candidats als quals no s'adjudique la beca havent superat les proves de selecció corresponents passaran a integrar la borsa de suplents d'esta convocatòria.  
La formalització de la beca per part de l'IVACE i el candidat seleccionat es durà a terme a través del corresponent document dins dels 30 dies següents a la publicació de la relació de beques concedides.  
  
L'assignació de la destinació de cada un dels becaris serà facultat del tribunal seleccionador tenint en compte:  
- L'adequació del seu perfil i coneixement d'idiomes demostrats per este.  
- Les preferències expressades pels candidats en les entrevistes realitzades, prèviament a la concessió de les beques, així com la valoració del perfil dels becaris, segons l'entrevista personal.  
Amb caràcter previ a la incorporació dels becaris en les seues respectives destinacions, l'IVACE podrà organitzar activitats de formació teòrica i/o pràctica complementàries. Serà obligatori assistir, com a mínim, a l'huitanta-cinc per cent (85 %) del contingut total d'hores formatives de cada una de les activitats mencionades. La no-assisstència a estes activitats que no hagen sigut degudament justificades i prèviament aprovades per l'IVACE, o l'assistència almenys de l'huitanta-cinc per cent (85 %) del total d'hores formatives de cada una de les activitats podrà donar lloc a la rescissió de la beca per part de l'IVACE.  
L'IVACE es reserva el dret a deixar vacant alguna plaça quan els perfils dels participants no s'ajusten a allò que es requerix.  
  
Article 11. Drets i obligacions dels beneficiaris  
11.1. Acceptació  
L'acceptació de la beca es farà per mitjà d'un document firmat pel becari, pel qual es compromet a complir les condicions establides en esta resolució i en el qual s'establixen els seus drets i les seues obligacions. Així mateix, l'acceptació de la beca per part dels beneficiaris implica l'acceptació expressa de la inclusió en una llista pública de beneficiaris d'ajudes del Fons Social Europeu.  
11.2. Dedicació  
Els beneficiaris d'una beca es comprometen a dedicar-se de manera exclusiva a les activitats pròpies d'esta, així com acatar les normes de funcionament del centre o entitat de destinació, així com involucrar-se al màxim en l'oportunitat que els brinda l'IVACE d'aprofundir en els coneixements de la internacionalització de l'empresa.  
  
La falta d'assistència al centre o a l'entitat de destinació, sempre que no estiga degudament justificada o prèviament autoritzada, suposarà la suspensió de l'ajuda per part de l'IVACE.  
Els becaris hauran de participar en qualsevol activitat formativa que establisca l'IVACE, les entitats i les empreses col·laboradores, si això es considera pertinent per al tema o destinació de la beca.  
Durant el període de vigència de la beca, els becaris tindran dret al gaudi d'un període de descans retribuït que tindrà una duració màxima de dos (2) setmanes naturals per any.  
11.3. Incompatibilitats  
El gaudi d'una d'estes beques és incompatible amb la percepció de la prestació per desocupació, amb qualsevol altre tipus de beca o ajuda, així com amb el desenrotllament d'una activitat laboral regular.  
No obstant això, la condició de becaris no generarà, en cap moment, cap relació laboral amb l'IVACE, entitats oficials i empreses on estiguen destinats.  
11.4. Informes i avaluació intermèdia i final de la beca  
Els becaris remetran a l'IVACE:  
- Un informe sobre el desenrotllament de la beca que es realitzarà trimestralment.  
- Una memòria final a la conclusió de la beca, on s'explique l'activitat exercida durant les pràctiques formatives amb el detall de qualsevol altre aspecte que consideren de rellevància.  
En tot cas, el beneficiari haurà de ser coneixedor que la beca consistent en un període de pràctiques i de formació modalitat en línia estan cofinançades pel PO FSE CV 2007-2013 i seleccionades dins del Programa Operatiu del FSE de la Comunitat Valenciana 2007-2013.  
  
Per a complir este requisit el beneficiari haurà d'incloure el logotip del FSE en tots els documents relacionats amb l'activitat subvencionada. La inclusió del logotip FSE es realitzarà en qualsevol format en què estiga suportada la documentació de la beca, és a dir, paper, DVD, CD, pantalla informàtica, etc.  
Els logotips d'FSE es poden descarregar de la pàgina ?http://internacional.ivace.es?, en l'apartat documentació annexa del text del programa.  
11.5. Comunicacions a tercers  
Els becaris hauran de fer constar en qualsevol document que elaboren, incloent-hi publicacions, informes, correus electrònics, etc., i davant de tercers, la condició de becaris a l'IVACE durant el desenrotllament de la beca, i es farà menció explícita al cofinançament d'esta al 80 % per part del Programa Operatiu FSE de la Comunitat Valenciana 2007-2013.  
11.6. Notificacions  
Els becaris notificaran a l'IVACE la seua incorporació a la destinació i qualsevol canvi o incidència que afecte el normal desenrotllament del període formatiu.   
Així mateix, comunicarà a l'IVACE qualsevol canvi de les circumstàncies que van donar lloc a l'atorgament de la beca.  
11.7. Certificat d'aprofitament  
Finalitzat el període de gaudi de la beca i després de la presentació de la memòria final, s'estendrà el pertinent certificat d'aprofitament i compliment de la beca per part de l'IVACE.  
  
Article 12. Control i verificació  
Tant els beneficiaris de les beques com els tercers relacionats amb l'objecte de la subvenció hauran de sotmetre's a l'actuació de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de la Unió Europea i els seus representants autoritzats, de l'administració central de l'Estat i de la Generalitat, i facilitar, en qualsevol moment, tota la informació que se sol·licite en l'exercici d'estes actuacions, i en especial posar a la disposició la totalitat de documents necessaris per a una pista d'auditoria adequada.  
  
Article 13. Incompliment i incidències  
13.1. Davant de l'incompliment pel becari dels termes establits en esta resolució, o amb un informe previ desfavorable del tutor assignat al becari, l'IVACE, després de l'expedient previ instruït a este efecte, i amb audiència prèvia de la persona interessada, podrà deixar sense efecte l'adjudicació de la beca, i es reclamarà per la via pertinent la quantitat avançada, si n'hi haguera.  
13.2. En cas de renúncia a la beca, el becari haurà de notificar-ho per escrit a l'IVACE, amb quinze dies d'antelació, i s'exposaran detalladament les raons de la seua renúncia i es presentarà un informe relatiu al període del programa formatiu desenrotllat, si és procedent. L'IVACE determinarà, en funció de la part del programa formatiu desenrotllat, si tenen lloc reintegraments parcials o totals, o abonaments de les ajudes previstes.  
L'IVACE establirà la substitució per suplents de conformitat amb la llista establida a este efecte, basant-se en les renúncies que s'hagen produït. L'IVACE valorarà, en virtut del temps transcorregut dins del programa formatiu, la possibilitat d'incorporació dels suplents.  
13.3. L'IVACE es reserva la facultat de revocar la beca quan al seu parer la conducta del becari o que la seua actuació siga ineficaç o perjudicial per a la imatge i els interessos tant de l'IVACE com de les empreses de la Comunitat Valenciana i/o la resta d'organismes involucrats en esta convocatòria.   
13.4. En el cas que concórrega alguna causa de malaltia, o qualsevol altra que impedisca al becari continuar la formació, segons el que establix esta resolució, serà el tribunal seleccionador el que decidirà, i s'examinaran totes les circumstàncies, sobre la possibilitat que el becari puga o no continuar amb el gaudi de la beca.  
  
13.5. L'IVACE es reserva el dret d'introduir modificacions en la resolució de la convocatòria, així com a la seua més àmplia interpretació, sempre que redunde en el millor desenrotllament d'esta convocatòria.  
13.6. El tribunal resoldrà tots els dubtes i les incidències que puguen sorgir en el desenrotllament d'esta convocatòria i tot el que, fent referència a esta, no s'haja previst en esta resolució  
13.7. Els becaris seleccionats es comprometran a facilitar informació sobre la seua situació laboral als 6 mesos de l'acabament de la beca.  
  
  
DISPOSICIÓ FINAL  
  
Primera  
Es faculta el director general de l'IVACE per a dictar les resolucions necessàries per al desplegament, l'eficàcia i l'execució d'esta convocatòria.  
  
Segona  
Esta resolució entrarà en vigor l'endemà de la publicació en el Diari Oficial de la Comunitat Valenciana.  
  
València, 1 d'abril de 2014. - El president de l'IVACE: Máximo Buch Torralva.  
  
  
  
  
ANNEX 1  
BEQUES TALENT 2014  
  
CRITERIS PER AL CÀLCUL DELS COMPLEMENTS DE DESTINACIÓ  
  
Les beques Talent 2014 preveuen períodes formatius tant a la Comunitat Valenciana com en l'exterior. Durant l'estada a la Comunitat Valenciana el becari percep una dotació econòmica bàsica l'import de la qual és 12.020 - anuals. Per equiparació amb el nivell de vida del país en què desenrotllarà la beca i aconseguir una bona adaptació a les necessitats econòmiques i a la realitat de cada destinació, el becari que es desplace a l'exterior per al desenrotllament de la beca percebrà una aportació addicional denominada «Complement de destinació».  
  
1. Els criteris a tindre en compte a l'hora de realitzar el càlcul dels complements de destinació són els següents:  
1.1. El nivell de vida de cada un dels països de destinació on es desenrotllarà la beca. Per a això es tindran en compte els informes publicats per entitats econòmiques o financeres sobre els nivells de vida dels diferents països.  
1.2. Característiques del país en funció de les necessitats de lloguer de vivenda en zones centre o residencials, així com les necessitats de transport.  
1.3. Les consideracions manifestades pels delegats de la xarxa d'oficines a l'exterior.  
1.4. Les experiències de becaris de promocions anteriors en relació amb la suficiència o no de les dotacions per a cada destinació.  
En funció dels criteris mencionats, la quantia dels complements de destinació oscil·larà entre:  
· 14.000 -  
· 12.000 -  
· 10.000 -  
· 8.000 -  
· 7.000 -  
· 6.000 -  
  
En funció dels criteris mencionats els complements de destinació anuals seran els següents:  
  
DESTINACIÓ IMPORT CD 2014  
MOSCOU 14.000 -  
TÒQUIO 14.000 -  
LONDRES 12.000 -  
NOVA YORK 12.000 -  
ATLANTA 10.000 -  
BEIJING 10.000 -  
DUBAI 10.000 -  
ESTOCOLM 10.000 -  
HÈLSINKI 10.000 -  
HONG KONG 10.000 -  
JOHANESBURG 10.000 -  
LOS ANGELES 10.000 -  
MILÀ 10.000 -  
PARÍS 10.000 -  
SIDNEY 10.000 -  
SINGAPUR 10.000 -  
TEL AVIV 10.000 -  
TAIPEI 10.000 -  
WASHINGTON 10.000 -  
BRASIL 8.000 -  
BRUSSEL·LES 8.000 -  
BUCAREST 8.000 -  
DUBLÍN 8.000 -  
ISTANBUL 8.000 -  
FLORIDA 8.000 -  
MANILA 8.000 -  
MÈXIC 8.000 -  
MUNIC 8.000 -  
NOVA DELHI 8.000 -  
PRAGA 8.000 -  
ROMA 8.000 -  
XANGAI 8.000 -  
TAIPEI 8.000 -  
VARSÒVIA 7.000 -  
VIETNAM 7.000 -  
DJAKARTA 7.000 -  
ALGER 6.000 -  
BOGOTÀ 6.000 -  
BUDAPEST 6.000 -  
CASABLANCA 6.000 -  
COSTA RICA 6.000 -  
CHENGDU 6.000 -  
GUANGZHOU 6.000 -  
LITUÀNIA 6.000 -  
PANAMÀ 6.000 -  
SANTIAGO DE XILE 6.000 -  
SOFIA 6.000 -  
  
  
  
\* El tribunal seleccionador es reserva el dret a modificar o incorporar nous complements de destinació en funció del desplegament de la convocatòria de beques.